ભારતનું સવોર્ચ્ચ નાગરિક સન્માન ગણાતો આ અવૉર્ડ ભારતનું સાતમા નંબરનું ઊંચું સ્થાન ગણાય છે. મતલબ કે જેમ પ્રેસિડન્ટને ભારતના પ્રથમ નાગરિક અને વાઇસ-પ્રેસિડન્ટને બીજા ક્રમના નાગરિક ગણવામાં આવે છે એમ અગ્રપદ અને હોદ્દાની નિસરણીમાં ભારત રત્ન મેળવનારી વ્યક્તિઓ સાતમા ક્રમે ગણાય. રસપ્રદ વાત એ છે કે સાતમા ક્રમના આ સ્થાન પર કૅબિનેટ મિનિસ્ટર્સ, રાજ્યના મુખ્યમંત્રીઓ (જ્યારે તેમના રાજ્યમાં હોય ત્યારે), ડેપ્યુટી ચૅરમૅન ઑફ પ્લાનિંગ કમિશન ઑફ ઇન્ડિયા, ભૂતપૂર્વ વડા પ્રધાનો તેમ જ રાજ્યસભા અને લોકસભાની વિરોધી પાર્ટીના નેતાઓનો પણ સમાવેશ થાય છે. જે-તે રાજ્યના મુખ્યમંત્રીઓ તેમના રાજ્યની સીમા બહાર જાય તો ઇમ્પોર્ટન્સની દૃષ્ટિએ તેમનો ક્રમ આઠમો થઈ જાય છે. ગવર્નમેન્ટ ઑફ ઇન્ડિયા દ્વારા તૈયાર કરાયેલા આ પ્રોટોકોલ લિસ્ટ મુજબ જો ગુજરાતના મુખ્યમંત્રી નરેન્દ્ર મોદી અને સચિન તેન્ડુલકર મહારાષ્ટ્રમાં કોઈ રાજકીય ઇવેન્ટમાં આવે તો સચિનનો માનમોભો નરેન્દ્ર મોદી કરતાં વધુ હોય. આ તો ઑફિશ્યલ પ્રોટોકોલ અને સન્માનનીય ક્રમની જ વાત છે, બાકી ભારત રત્નને કોઈ વિશેષ સત્તાઓ કે વિશેષ નાણાકીય ગ્રાન્ટ વગેરે મળતું નથી. કૉન્સ્ટિટ્યુશન મુજબ તેઓ પોતાના નામની આગળ ભારત રત્ન લગાવી શકે નહીં. જો ખિતાબ મેળવનાર ઇચ્છે તો પોતાના પ્રોફાઇલ, લેટરહેડ કે વિઝિટિંગ કાર્ડમાં ભારત રત્ન અવૉર્ડી હોવાનો ઉલ્લેખ જરૂર કરી શકે.